Twilight (bokserie)

Denne artikkelen handler om bokserien. For den første filmen i filmserien The Twilight Saga, se Twilight – Evighetens kyss.

Twilight er en bokserie skrevet av den amerikanske forfatteren Stephenie Meyer. Serien består av 4 bøker: Evighetens kyss (Twilight), Under en ny måne (New Moon), Formørkelsen (Eclipse) og Ved daggry (Breaking Dawn), som har kommet ut i tidsrommet 2005–2008.

Serien skildrer livet til tenåringsjenta Bella Swan som flytter til regnfulle Forks i Washington fra Phoenix i Arizona og forelsker seg i vampyren Edward Cullen. 

Bøkene har hatt stor suksess siden de kom ut og har vunnet mange priser. Alle de fire bøkene har ligget på de amerikanske bestselgerlistene og de norske oversettelsene har også ligget på topp på den norske bestselgerlisten. I november 2009 har bøkene i serien solgt 85 millioner eksemplarer i 47 land. Den fjerde boken kom ut med et førsteopplag i USA på 3,2 millioner eksemplarer. Dermed var dette den boka som ble trykket med størst førsteopplag i USA i 2008. 

Det er gitt ut flere spin-off-bøker som er satt til samme univers. Bree Tanners korte nye liv kom ut i 2010 og Twilight-sagaen: komplett illustrert guide kom ut i 2011. Til det tiende jubileet for utgivelsen av bokserien i 2015 kom Liv og død: en omdiktning av den klassiske romanen kom ut og Midnight Sun kom ut i 2020 til det femtende jubileet. Midnight Sun har ikke blitt oversatt til norsk.

 Bøkene i Twilight-serien 
 Evighetens kyss (Twilight) 

Isabella "Bella" Swan flytter fra Phoenix i Arizona til den regnfulle og dystre byen Forks i Washington der faren hennes bor. Dette er for at moren skal kunne reise med sin nye ektemann som er baseballspiller. Etter hun begynner på skolen i Forks føler Bella en umiddelbar tiltrekning til den mystiske klassekameraten sin Edward Cullen. Hun finner ut at Edward er en vampyr som drikker dyreblod i stedet for menneskeblod. 

Bella og Edward forelsker seg og innleder et forhold. Under en baseballkamp mellom Edward og familien hans møter de på en annen gruppe vampyrer. I motsetning til familien til Edward drikker disse vampyrene menneskeblod. En av vampyrene fra den andre gruppen, James, ønsker å drikke Bellas blod. For å beskytte bella flykter hun til Phoenix, men James følger etter og prøver å drepe henne i ballettstudioet der hun trente som barn. Bella blir bitt av James, men Edward redder henne fra å bli omformet til en vampyr i siste liten.

 Under en ny måne (New moon) 
I den andre boken, Under en ny måne, forlater Edward og familien hans Forks da Edward mener de setter Bellas liv i fare ved å være for nær henne. Dette skjer etter et skjebnesvangert bursdagsselskap der Bella kutter seg på gavepapir når hun åpner en av presangene sine og begynner å blø. En av de andre vampyrene i Edwards familie, Jasper, blir overveldet av duften av Bellas blod og prøver å drepe henne.

Dette fører til at Bella blir deprimert og stenger seg ute fra omverdenen frem til faren hennes overtaler henne til å tilbringe tid med barndomsvennen Jacob "Jake" Black. Bella finner ut at Jacob og flere av de andre guttene som bor på reservatet han bor kan forvandle seg til ulver. Jacob og resten av ulveflokken er på jakt etter vampyren Victoria som ønsker å hevne maken sin James som ble drept av Cullen-familien i forrige bok da han prøvde å drepe Bella.

Bella oppdager at hun ser visjoner av Edward når hun utsetter seg selv for fare. Et av Bellas forsøk på å se Edward resulterer i en misforståelse som gjør at Edward tror Bella er død og han planlegger å ta sitt eget liv i byen Volterra i Italia der Volturiene holder til. Han blir stoppet av Bella og søsteren sin Alice. De møter Volturiene som har som oppgave å håndheve lovene blant vampyrene, som ønsker å gjøre Bella til en vampyr, men de lar henne gå mot et løfte om at hun skal gjøres til en vampyr i nær fremtid.

 Formørkelsen (Eclipse) 
I Formørkelsen sliter Bella med å balansere forholdet sitt med Edward med vennskapet med Jacob. Samtidig er Seattle plaget med en rekke uforklarlige mord der det viser seg at Victoria har laget en arme av nyfødte vampyrer for å ta hevn på Cullen-familien og drepe Bella. Vampyrer regnes som nyfødte det første året etter de er omgjort og under denne perioden er de ekstra sterke siden de fortsatt har sitt eget blod i kroppen og er derfor en stor trussel for Cullen-familien. De forener derfor krefter med ulveflokken til Jacob for å bekjempe Victoria og de nyfødte vampyrene. Bella og Edward blir også forlovet i løpet av boken.

 Ved daggry (Breaking Dawn) 
Ved daggry, den fjerde og siste boka i serien, er delt inn i tre deler. Den første og siste delen av boka er skrevet fra Bellas perspektiv mens den midterste delen er skrevet fra Jacobs perspektiv.

Bella og Edward gifter seg og drar på bryllupsreise, men de må avslutte denne tidlig når de finner ut at Bella er gravid. Barnet vokser usedvanlig fort og svekker Bellas helse. Bella er like ved å dø under fødselen av Renesmee som er halvt menneske og halvt vampyr, men Edward forvandler henne til en vampyr for å redde henne. Volturiene får nyss om at et lite barn har dukket opp hos Cullen-familien via en spion. De tror Cullen-familien har laget et "udødelig barn", noe som er ulovlig blant vampyrene da utviklingen og aldringen til disse barna stopper og de ikke kan kontrolleres. Cullen-familien samler vitner blant de andre vampyrene de kjenner for å overbevise Volturiene om at Renesmee ikke er et udødelig barn, men snarere halvt menneske og halvt vampyr. Jacob og ulvene støtter også Cullen-familien. Etter en konfrontasjon med Volturiene, klarer Cullen-familien å overbevise dem om at Renesmee ikke utgjør noen trussel for vampyrene og deres livsstil.

 Liv og død 
Liv og død: en omdiktning av den klassiske romanen ble gitt ut i 2015 til tiårsjubileet for utgivelsen av Twilight. Den ble opprinnelig gitt ut sammen med Twilight i en dobbelsidig bok som kunne flippes. I denne boka er kjønnene på de fleste karakterene i boka byttet om, og den handler om Beau og Edythe i stedet for Bella og Edward. I forordet av boka fremhever Meyer kritikken hun har fått om at Twilight er antifeministisk og hun utfordrer dette ved å skrive boka med kjønnene byttet om. De to eneste karakterene som ikke har byttet kjønn er foreldrene til Beau, Charlie og Renée, da Meyer mente det var usannsynlig at en singel far ville fått eneomsorg for barnet sitt på den tiden bøkene er satt til.

 Midnattsol (Midnight Sun) 
Midnattsol er historien fra Evighetens kyss fortalt fra karakteren Edward sitt perspektiv. Prosjektet ble stoppet da det første utkastet ble tilgjengeliggjort på internett uten tillatelse fra Meyer. Stephenie Meyer sa at hun ikke hadde planet om å gi ut boka, men i 2020, 15 år etter den verdens berømte serien først kom ut, ble Midnight Sun publisert. Boka ble en stor suksess og ble til en bestselger verden rundt. Dette ga også en stor oppblomstring av interesse blant fanskaren og serien kom tilbake i popularitet. Stephenie Meyer har så lang ikke planlagt å skrive resten av bøkene i Edwards perspektiv. 

 Fremtidige bøker i serien 
Stephenie Meyer uttalte i august 2020 at hun jobber med to til bøker i serien. Det er foreløpig ikke noe mer informasjon om hva disse kommer til å handle om, men det er spekulasjoner om at hun kommer til å annonsere mer informasjon om neste bok i serien 11. september på Forever Twilight in Forks Festival der hun skal delta på en Q&A siden det er 20 år siden bokserien ble lansert.

 Filmer 
Alle bøkene er filmatisert. De tre første bøkene kom ut som én film hver, men den siste boken ble delt opp i to filmer. Filmatiseringen av første boken kom ut i USA 21. november 2008. I Norge kom den ut 9. januar 2009www.nrk.no «Vampyr-premiere 9. januar» Besøkt 04.01.10, men den hadde en førpremiere i noen utvalgte byer helgen 12-14. desember 2008. Hovedrollene spilles av Kristen Stewart (Bella) og Robert Pattinson (Edward). Filmen er en Catherine Hardwicke-produksjon. Catherine Hardwicke har tidligere produsert kjente ungdomsfilmer som Thirteen og Lords of Dogtown. Skaperen av Twilight-serien, Stephenie Meyer, har også vært veldig engasjert i produksjonen av filmene.

New Moon hadde verdenspremiere 20. november 2009. I Norge hadde denne dessuten en førpremiere den 19. november. Under en ny måne ble regissert av Chris Weitz. Eclipse ble ferdig filmet i begynnelsen av november 2009, og premieren var den 30. juni 2010 og er regissert av David Slade. The Twilight Saga: Breaking Dawn – Part 1 hadde premiere: 18. november 2011, og ble regissert av Bill Condon. Del to hadde premiere 16. november 2012.

 Rollefigurer 

De viktigste personene i Twilight-serien er
 Isabella «Bella» Swan, seriens protagonist, spilles i filmene av Kristen Stewart.
 Edward Cullen, vampyr og medlem av Cullen-familien, kommer i løpet av serien til å forelske seg i, gifte seg med og få barn med Bella, spilles av Robert Pattinson.
 Jacob Black, varulv, Bellas barndomsvenn og etter hvert også en beundrer av Bella. Jacob Black spilles av Taylor Lautner.

 Spin-off-utgivelser 

 Bree Tanners korte nye liv 
Bree Tanners korte nye liv – En Eclipse-roman (2010) The Short Second Life of Bree Tanner) er en bok om livet til Bree Tanner, som ble introdusert i slutten av Eclipse. Boken beskriver hvordan det er å være en nyfødt vampyr og hvordan Victoria holder kontroll på vampyrhæren sin. Stephenie Meyer skrev på boken før den første boken kom ut. Stephenie ville først utgi den sammen med The Twilight Saga: The Official Guide, men dette gjorde boken for lang, så derfor blir Bree Tanners korte nye liv publisert som egen bok  . Boken er skrevet som en gave til alle fansene som ivrig har fulgt med og kjøpt hennes tidligere bøker, og den lå derfor ute gratis på nettet fra 7. juni 2010 til 5. juli 2010 .

 Twilight-sagaen: komplett illustrert guide 
Twilight-sagaen: komplett illustrert guide er et leksikon for sagaen og inkluderer blant annet karakterprofiler, slektstrær, kart. Den ble utgitt i 2011 etter å ha blitt utsatt fra den opprinnelige publikasjonsdatoen i 2008. 

 Grafiske noveller 
Twilight: The Graphic Novel er en tegneserieversjon fra Hachette Book Group. Den er delt i to bind hvorav det første ble utgitt 16. mars 2010. Den består av utvalgte tekster fra den første Twilight-boken, tegnet av koreaneren Young Kim. Det andre bindet ble publisert 11. oktober 2011.

 Referanser 

 Litteratur 





 Eksterne lenker 

 TwilightTheMovie.com; archive.org
 Filmweb: Twilight-temaside; archive.org

Kategori:Twilight
Kategori:Fantasybøker